
TÝŽDEŇ  SO  SVÄTÝM  OTCOM

Kvetná nedeľa: Ježiš ukazuje Božiu moc, ako moc lásky

Procesiou a požehnaním ratolestí v nedeľu ráno na Námestí sv. Petra pápež Benedikt XVI. slávnostne otvoril začiatok Veľkého týždňa, ktorý je vrcholom liturgického roka. Kvetná nedeľa je vo svete zároveň dňom, v ktorý sa slávi Svetový deň mládeže na diecéznej úrovni, tento krát s mottom „Keď na vás zostúpi Duch Svätý, dostanete silu a budete mi svedkami“, ktorý je zároveň súčasťou prípravy na Svetové dni mládeže v Sydney, ktoré sa uskutočnia v júli. Vo svojej homílii Svätý Otec pripomenul cestu Ježiša Krista ku krížu, ktorá začala v Jeruzaleme medzi zástupom ľudí, volajúcich Kristovi na slávu: Hosanna! V evanjeliu dnešnej nedele sa opisuje Ježišov príchod do jeruzalemského chrámu, avšak to, čo malo byť miestom stretnutia medzi Bohom a človekom, sa v Ježišových časoch stalo miestom predavačov dobytka a peňazomencov. Je pravda, že dobytok aj peniaze boli určené pre obetu v chráme, nemohli sa v ňom totiž používať peniaze, na ktorých bol obraz rímskeho cisára, považovaný židmi za modloslužbu. Obe tieto služby však mali byť vykonávané na inom mieste, pretože priestor, ktorý zaberali, bol určený pre pohanov. Boh Izraela bol Bohom všetkých ľudí, dokonca aj pohanov. Stále očakával ich modlitbu, ich vzývanie, ich obrátenie sa k nemu. Avšak prednosť dostal obchod a zisk. „Všetko toto nás privádza k zamysleniu sa nad nami ako kresťanmi: je naša viera dostatočne čistá a otvorená, aby vďaka nej aj pohania – osoby, ktoré ešte dnes sú na ceste hľadania a plní otázok – mohli vycítiť svetlo jediného Boha, aby sa mohli pridať k našej modlitbe a aby sa vďaka svojim otázkam aj oni stali ctiteľmi Boha? Sú si naše srdce a náš každodenný život vedomé toho, že ziskuchtivosť je modloslužbou?... Sme ochotní nechať sa znovu očistiť Pánom, dovoliac mu odstrániť z nás a z Cirkvi všetko to, čo Jemu protirečí?“ Ľudia však zmenili chrám na lotrovský pelech. „Ale ako vždy, počínajúc Adamovým pádom,“ podčiarkol Svätý Otec, „zlyhanie ľudí sa stáva príležitosťou pre ešte väčšie úsilie Božej lásky voči nám“. Tak Ježiš, obvinený, že chce zboriť chrám, na tom istom mieste uzdravuje slepých a chromých. „On neprichádza, ako ničiteľ, neprichádza s mečom revolucionára, prichádza s darom uzdravovať. Venuje sa tým, ktorí sú kvôli chorobe odsúvaní na okraj svojich životov a spoločnosti. Ježiš ukazuje Boha ako toho, ktorý miluje a jeho moc, ako moc lásky. A tak nám hovorí o tom, čo už navždy bude súčasťou správnej bohoslužby: Uzdravovať, slúžiť a dobrom hojiť rany.“ Viac na adrese: http://www.oecumene.radiovaticana.org/slo/Articolo.asp?c=193339
Pápež Benedikt XVI. v pondelok ráno v kaplnke Redemptoris Mater slávil zádušnú svätú omšu za zosnulého chaldejského arcibiskupa Mosulu Mons. Paulosa Faraja Rahha, ktorého uniesli neznámi páchatelia 29. februára. Jeho telo bolo nájdené 13. marca, keď bol už niekoľko dní mŕtvy. Ako povedal Svätý Otec v homílii, Mons. Rahho bol mužom pokoja a dialógu: „Viem, že mu boli blízki chudobní a postihnutí, pre ktorých založil združenie, pomenované „Radosť a láska“, s cieľom pomáhať im po materiálnej aj duševnej stránke. Zveril tomuto združeniu úlohu vyzdvihovať hodnotu týchto ľudí a podporovať ich rodiny, z ktorých mnohé sa práve od neho naučili neskrývať takýchto príbuzných a vidieť v nich Krista.“ Viac na adrese:

http://www.oecumene.radiovaticana.org/slo/Articolo.asp?c=193383 

Pred začiatkom stredajšej generálnej audiencie sa pápež v Bazilike sv. Petra stretol s približne 3500 mladými ľuďmi, ktorí sa zúčastňujú na 41. stretnutí, organizovanom Inštitútom pre univerzitnú spoluprácu na tému „Byť, ukázať sa, komunikovať – zábava a šťastie v multimediálnej spoločnosti“. Svätý Otec ich povzbudil, aby svoju osobnú slobodu dávali do služby pravde: „Byť priateľmi Krista a vydávať o ňom svedectvo, si vyžaduje silu ísť proti prúdu, majúc na pamäti Pánove slová: ste vo svete, ale nie ste zo sveta (porov. Jn 15,19)“. Z baziliky kroky Svätého Otca smerovali do Auly Pavla VI., kde sa pútnikom prihovoril: „Priblížili sme sa k vigílii Veľkonočného Trojdnia. Nasledujúce tri dni sú obyčajne nazývané „sväté“, pretože nám dovoľujú opätovne prežiť najdôležitejšiu udalosť nášho vykúpenia a zároveň podstatu kresťanskej viery: umučenie, smrť a zmŕtvychvstanie Ježiša Kristsa. Tieto tri dni môžeme považovať ako jeden jediný deň: oni vytvárajú srdce a ohnisko celého liturgického roka, ako aj života Cirkvi. Po dovŕšení pôstnej prípravy aj my vstupujeme do udalostí, ktoré sám Ježiš prežil v Jeruzaleme. Chceme v nás opäť vzbudiť živú spomienku na utrpenie, ktoré Pán pre nás vytrpel a pripraviť sa na radostné oslávenie „pravej Paschy, ktorú Kristova krv zaodela slávou; Paschy, ktorou Cirkev oslavuje sviatok, ktorý je základom všetkých ostatných sviatkov“, ako sa píše vo veľkonočnej prefácii ambroziánskeho rítu“. Viac na adrese: http://www.radiovaticana.org/slo/Articolo.asp?c=193995
Vo štvrtok ráno pápež Benedikt XVI. predsedal svätej omši svätenia olejov v Bazilike sv. Petra vo Vatikáne. Spolu s ním koncelebrovalo približne 1600 kňazov Rímskej diecézy, ktorí si pri tejto príležitosti obnovili svoje kňazské sľuby. Následne boli posvätené oleje, potrebné pre vysluhovanie sviatostí: olej katechumenov, olej, ktorý sa používa pri zaopatrovaní chorých a svätá krizma. 
Počas homílie sa Svätý Otec prihovoril – tentokrát predovšetkým kňazom – týmito slovami: 
„Drahí bratia, každoročne nás omša svätenia olejov pozýva opäť vstúpiť do toho „áno“, ktorým sme odpovedali na Božie volanie v deň našej kňazskej vysviacky. „Adsum – Tu som!“, tak sme odpovedali – podobne ako Izaiáš, keď počul Boží hlas, ktorý sa pýtal: „Koho mám poslať, kto nám pôjde?" A Izaiáš odpovedal: "Hľa, tu som, pošli mňa!"(Iz 6,8). Potom sám Pán, skrze ruky biskupa na nás vložil ruky a my sme sa odovzdali jeho poslaniu. Postupne sme prechádzali mnohé cesty vo vzťahu k jeho povolaniu... Modlime sa v tento deň, aby sme nikdy neochabovali, ale aby sme vždy v sebe rozhojňovali živý oheň evanjelia.“ Viac na adrese: http://www.radiovaticana.org/slo/Articolo.asp?c=194168

Laudetur Jesus Christus!

Ľubomír Rebek
redaktor slovenského programu Vatikánskeho rozhlasu
Program Svätého Otca a najdôležitejších cirkevných udalostí

na ďalší týždeň
V sobotu, 22. marca na Bielu sobotu o 21:00 bude Benedikt XVI. predsedať obradom Veľkonočnej vigílie Vzkriesenia Pána. 

V nedeľu, 23. marca na Veľkonočnú nedeľu o 10:30 bude Svätý otec slúžiť slávnostnú svätú omšu na Námestí sv. Petra. Po nej udelí z balkóna na priečelí Baziliky sv. Petra požehnanie Urbi et Orbi – mestu Rím a svetu.

V stredu, 26. marca 2008 - Generálna audiencia Benedikta XVI. na Námestí sv. Petra vo Vatikáne o 10.30 hod. 
Podrobnejšie informácie na mesiace marec a apríl  nájdete na adrese: http://www.oecumene.radiovaticana.org/slovak/prossimamente.html 

Hlavné body programu Svätého Otca 

do konca apríla 2008
31. marec - 7. apríl 2008 - Návšteva "Ad Limina apostolorum" biskupov z Antíl. 

2. apríl 2008 - Benedikt XVI. bude sláviť zádušnú svätú omšu za pápeža Jána Pavla II. pri príležitosti 3. výročia jeho smrti. 

7. apríl 2008  - Spomienka na svedkov viery XX. storočia, slávnosti bude v Bazilike sv. Bartolomeja na "Isola tiberina" v Ríme pri príležitosti 40. výročia Komunity sv. Egídia o 17.30 hod. predsedať Svätý Otec. 

13. apríl 2008  - Posolstvo Svätého Otca pri príležitosti 45. svetového dňa modlitieb za duchovné povolania. 

15. - 20. apríl 2008 - Benedikt XVI. uskutoční apoštolskú cestu do USA. 

24. apríl 2008  - Benedikt XVI. sa zúčastní na koncerte na pozvanie prezidenta Talianska Giorgia Napolitana v Aule Pavla VI. o 17.30 hod. pri príležitosti III. výročia pontifikátu Svätého Otca. 

27. apríl 2008 - Benedikt XVI. bude o 9.00 hod. predsedať v Bazilike sv. Petra vo Vatikáne kňazskej vysviacke diakonov Rímskej diecézy. 

28. apríl - 3. máj 2008  - Návšteva Ad limina apostolorum biskupov Kuby. 

Podrobný program apoštolskej cesty pápeža Benedikta XVI. do USA

Svätý Otec odletí z Ríma 15. apríla napoludnie. Vo Washingtone, kde pristane o 16:00 miestneho času, ho privíta prezident USA George Bush. Nasledovať bude pápežov odchod na apoštolskú nunciatúru. 

16. apríla predpoludním je naplánovaná návšteva Bieleho domu. Po jej skončení sa uskutoční obed s americkými kardinálmi a predsedníctvom Konferencie katolíckych biskupov USA. Následne sa Svätý Otec vráti na apoštolskú nunciatúru vo Washingtone, kam ho prídu pozdraviť predstavitelia katolíckych charitatívnych organizácií. Potom kroky nástupcu sv. Petra povedú do národnej svätyne Nepoškvrneného počatia Panny Márie vo Washingtone, kde bude predsedať sláveniu vešpier a prihovorí sa americkým biskupom.


17. apríl sa pre Svätého Otca začne slávením svätej omše na národnom štadióne vo Washingtone, po ktorej bude nasledovať stretnutie s predstaviteľmi a študentmi Katolíckej univerzity USA. V podvečer sa Benedikt v Kultúrnom centre Jána Pavla II. stretne s lídrami iných náboženstiev. 

18. apríl pápež strávi v New Yorku návštevou sídla OSN, kde na generálnom zhromaždení prednesie príhovor. Popoludní jeho kroky povedú do farnosti sv. Jozefa, kde sa zúčastní na ekumenickom stretnutí. 

19. apríla bude Svätý Otec sláviť Eucharistiu v Katedrále sv. Patrika v New Yorku a popoludní sa stretne s mládežou a seminaristami v Seminári sv. Jozefa. 

V nedeľu 20. apríla sa pomodlí na mieste, kde pred teroristickým útokom v roku 2001 stálo Svetové obchodné centrum. Popoludní bude slúžiť svätú omšu na štadióne Yankees. O 20:30 miestneho času Benedikt XVI. odletí z New Yorku a v Ríme pristane 21. apríla pred 11:00.

–––––––––––––––––––––––––––––––––––––––––––––––––––––––––––––––––––––––––––––-

Pravidelný štvrtkový komentár

Historik Jozef Haľko: 
Keď sa povie, že nejaká osoba má erb, hneď to evokuje predstavu niektorého z reprezentantov vyššej šľachty, ktorý do svojho erbu vkomponoval symboly moci a majetnosti, či dynastické znaky svojho vznešeného rodu. Keď sa ale povie „biskupský erb“, či „erb biskupstva“, v ich vyobrazení sa - celkom logicky - očakáva čosi celkom odlišné. Už nie symboly moci a dlhodobo dedenej vznešenosti, ale vyjadrenie akejsi základnej nosnej myšlienky, vyjadrujúcej nielen nosné historické súvislosti danej diecézy, ale aj prioritné pastoračné ambície príslušného biskupa. V tomto zmysle možno vnímať aj nový erb Bratislavskej arcidiecézy, ktorému dominuje obraz rímskeho vojaka svätého Martina, inšpirovaný sochou Rafaela Donnera v rovnomennej bratislavskej katedrále...

Plné znenie v textovej i zvukovej podobe na adrese: http://www.radiovaticana.org/slo/Articolo.asp?c=194056
––––––––––––––––––––––––––––––––––––––––––––––––––––––––––––––––––––-

AKTUALITY
Veľkonočná súťaž VR – posledné dva dni
Veľkonočná súťaž Vatikánskeho rozhlasu sa chýli ku svojmu záveru. Vyvrcholí už o dva dni, na Veľkonočnú nedeľu 23. marca 2008. Uskutočňuje sa pri príležitosti prípravy na tohtoročné Svetové dni mládeže v Sydney. Je preto určená pre mladých vo veku medzi 18. a 30. rokom života. Viac informácii o podmienkach súťaže sa možno dozvedieť na internetovej stránke slovenského programu VR: www.radiovaticana.org/slovensko. Na výhercov Veľkonočnej súťaže čakajú 2 týždňové zájazdy do Ríma a Vatikánu a  20 ďalších cien. 

Výsledky Veľkonočnej súťaže budú zverejnené na budúci piatok, 28. marca 2008.

Návšteva Vatikánskeho rozhlasu
Uplynulý týždeň navštívili Rím a Vatikán aj pútnici zo Slovenska. Niektorí z nich, okrem pravidelnej stredajšej audiencie navštívili aj Vatikánsky rozhlas. S pánom farárom zo Zborova sem prišla skupinka mladých ľudí pripravujúcich sa na birmovku. Myslím, že boli radi, že si mohli pozrieť priestory VR a tiež sa dozvedieť viac o jeho histórii, súčasných premenách a tiež sa stretnúť s ľuďmi, ktorí tu v rámci 47 jazykových redakcií, pracujú z 59 národov a národností. 

Pri tejto príležitosti by som rád pozval aj ďalších slovenských pútnikov v návštevu Vatikánskeho rozhlasu, ktorý ako „hlas Svätého Otca“ už viac ako 60. rokov je v službe Svätého Otca a Univerzálnej Cirkvi. Ak by ste sa rozhodli nás navštíviť, budeme veľmi radi. Kontaktujte nás však prv na adrese: slovak@vatiradio.va. 
Tešíme sa na Vás!

NAŠE  INTERNETOVÉ  SLUŽBY
Spravodajstvo

Informácie o SRVR, ako aj rozšírené spravodajstvo z Vatikánu a zo života univerzálnej Cirkvi v textovej a zvukovej podobe môžete nájsť na našej internetovej adrese: http://www.radiovaticana.org/slovensko/
Newsletter

Na tej istej adrese si môžete  u nás objednať každodenný  Newsletter, prostredníctvom ktorého vám budú každý deň medzi 17.00 – 18.00 hod prichádzať priamo do vašej e-mailovej schránky všetky správy, ktoré sme publikovali na našej internetovej adrese v priebehu celého dňa. 

Rodinné listy

Na našej e-mailovej adrese: slovak@vatiradio.va sa môžete zapísať do Slovenskej rodiny Vatikánskeho rozhlasu a odoberať Rodinné listy - pravidelne každý piatok. 
Budeme radi, ak o týchto našich nových informačných službách budete informovať vašich priateľov, známych a ľudí vo vašom okolí. 
–––––––––––––––––––––––––––––––––––––––––––––––––––––––––––––––––––––––––––––––
Bankové spojenie: 

UniBanka

Slovenská rodina Vatikánskeho rozhlasu

6627995002/1111                                                                                                                     Ďakujeme Vám za podporu.
Informácie o frekvenciách a možnostiach počúvania slovenského programu VR: 

Večerné vysielanie z Ríma: o 19.45 – od 28. októbra 2007 iba  na krátkych vlnách na frekvenciách: 4005 kHz, 5885 kHz a 7250 kHz. 

V rannej repríze z Ríma o 5.25 hod na stredných vlnách s nezmenenou frekvenciou 1530 kHz, na krátkych vlnách na pôvodnej frekvencii 4005 kHz a na novej frekvencii 5965 kHz.

Naše vysielanie môžete aj naďalej počúvať v nezmenených časoch a frekvenciách aj prostredníctvom Radia Lumen, a to večer o 20.15 hod, s rannou reprízou o 5.15 hod a o 9.30 hod.

Nezmenené taktiež ostáva vysielanie, ktoré tvorí spravodajský súhrn z Vatikánu a života Cirkvi vo svete  na okruhu Slovensko 1, každý štvrtok o 19.20 hod.

 Slovenské vysielanie Vatikánskeho rozhlasu možno počúvať tiež prostredníctvom internetu. Na našej adrese: www.radiovaticana.org/slovensko, aj vo formáte podcast, podobne ako aj na internetovej stránke Radia Lumen a TK KBS. 
